Studerende på de videregående uddannelser har det for let, hvis du spørger formanden for kvalitetsudvalget, Jørgen Søndergaard.

Det konkluderer han, efter en undersøgelse af knap 10.000 studerendes arbejdsvaner har vist, at de studerende bruger en femtedel mindre tid på deres studie, end hvad man forventer af dem.

Læs også : Udvalg: Slut med absurde karakterkrav på videregående uddannelser

-Det betyder, at hvis det er en femårig uddannelse, så er det et år, der ikke bliver brugt på studiet. Det er jo et spild, siger Jørgen Søndergaard.

Studerende bruger i gennemsnit 35 timer på deres studie om ugen. Et fuldtidsstudium er fastsat til lidt over 40 timer om ugen.

Har det for let

Jørgen Søndergaard kalder det for et tab af de studerendes potentiale.

- De studerende havde jo mulighed for at blive betydeligt dygtigere, hvis uddannelserne stillede nogle højere krav, siger han.

Han mener, at den i hans øjne lave studieaktivitet, hænger sammen med, at studierne ikke udfordrer de studerende nok.

Ikke studerendes skyld

Uddannelserne skal stille højere krav og blive bedre til at engagere de studerende, hvis de skal hæve sig over de 35 studietimer om ugen.

Læs også : Minister: Der er brug for reformer af uddannelser

Når de studerende godt kan klare sig igennem en uddannelse uden at komme op på fuldtidsbeskæftigelse, er det uddannelserne, der skal forbedres, mener Jørgen Søndergaard.

-Det er jo ikke, fordi de er dovne. Studierne udfordrer simpelthen ikke de studerende tilstrækkeligt, siger han.

Studerende: Spred arbejdsbyrden ud

Formanden for de studerendes fællesråd, Jakob Ruggaard, mener ikke, at det er for let at være studerende.

-Det er krævende at være studerende. Kvalitetsudvalget undervurderer de faglige udfordringer for de studerende, siger han.

Han mener, at arbejdsintensiteten for de studerende skal spredes ud, så de ikke har perioder, hvor de har meget travlt og derefter lange perioder uden opgaver.